Anne Baastrup (SF), 2010-05-20:
Det er jo en fornøjelse at starte som ny ordfører og så få sådan et overblik over, hvad der egentlig er sket, og hvad det er, man har af visioner for fremtiden.
Jeg synes, at den her redegørelse giver et meget godt overblik over, hvad der er sket.
Men der er ikke så mange visioner, og så er det jo godt, at vi har den her redegørelsesdebat, som måske kan give en antydning af, hvor det er, vi skal hen.
Det, der bl.a. er tydeligt, er problemet med trængsel.
Redegørelsen lægger selv op til, at det koster 6 mia. kr., at folk sidder i kø, når de skal på arbejde.
Arbejderbevægelsens Erhvervsråd har jo regnet ud, at i størrelsesordenen 5,6 mia. kr. koster det, at vi har en kødannelse omkring København.
Der ville det i min optik være smart, at man lavede en roadpricing, en bilring, således at vi kunne komme af med den trængsel.
Der er mange timer, der bliver spildt ved at sidde i kø.
Det koster på CO2-regnskabet, så alt i alt tror jeg, at det samlede billede ville blive bedre i København.
Der kunne vi så også vælge at se lidt på, hvordan man har løst problemerne i Schweiz, for der har man gjort det.
På trods af at det er rigtig, rigtig billigt at købe biler i Schweiz, har man gjort det rigtig, rigtig besværligt for bilisterne at køre i byerne, samtidig med at man har lavet et rigtig godt kollektivt system med det resultat, at den schweiziske befolkning rent faktisk bruger de forskellige typer af kollektiv trafik, der stilles til rådighed.
Folk vil gerne gøre det, hvis blot der kommer nogle attraktive tilbud.
Vi har også fået den her undersøgelse fra den Fælles Passageranalyse: »Hvor blev de af?« fra COWI her for et par år siden, der viser, at noget af problemet jo er, at prisen stiger.
Prisen på den kollektive trafik er steget med 58 pct. for busserne inden for de sidste 10 år.
Der er ikke sammenhæng mellem busser og tog, der er ikke viden om, hvorvidt toget eller bussen er forsinket osv.
Flere af ordførerne har været inde på det.
Højt vidensniveau for brugeren af den kollektive trafik gør, at den pågældende føler det langt mere attraktivt at bruge den kollektive trafik.
Så skal vi selvfølgelig også udvikle det videre.
Vi skal have letbaner i Århus, Odense, og vi skal have forbedret metroen og sammenhængen mellem metro og S-tog, vi skal have forbedret bustrafikken, og så højhastighedstogene.
Ja, min sjæl, hvad vil vi mere?
Et af de problemer, som vi jo bl.a. løber ind i, og som gør, at folk i dag flygter fra busserne, er den manglende koordinering mellem de trafikselskaber, vi har.
Det skal de have vedtaget den 15. september.
Så lægger kommunerne deres budget, der skal vedtages den 15. oktober.
Så kigger trafikselskabet i kommunernes budgetter, og så genåbner de deres.
Altså, det er simpelt hen fuldstændig hat og briller.
Derfor tror jeg, at vi bliver nødt til at bede ministeren om at fremskynde det arbejde, som ministeren nu har lagt an til omkring trafikselskabernes struktur.
Dengang man lavede kommunalreformen, kastede den daværende indenrigsminister en hel masse bolde op i luften, og han var ikke interesseret i ret mange af dem, som ikke lige vedrørte hans eget lille område, nemlig sundhed.
Derfor fik vi nogle løsninger bl.a. med trafikselskaberne og den kollektive trafik, der helt ærligt ikke er så fornuftige.
Vi kender alle historien om bussen, der skal køre til Hvidovre, hvor de mellemliggende kommuner ikke vil betale, og så står Hvidovre Kommune pludselig med en større regning.
Det duer bare ikke.
De unge vil ikke sidde og vente i både 2 og 3 timer for at komme med den offentlige transport til eller fra deres gymnasium, så vælger de noget andet.
Desværre vælger mange af dem ikke at tage en uddannelse.
Det duer ikke.
Noget af det, som vi jo også – synes jeg – oplever sådan lidt tragikomisk i beskrivelsen, er, hvordan de forskellige aktører i det her, DSB, DSBFirst, metro og bus, giver forskellige rabatordninger, giver forskellige tilbud med det resultat, at den stakkels borger tror, at det tilbud, man har valgt at købe billetter efter på S-tog, også gik på fjerntog, så gør det det ikke, og man får det først at vide bagefter, når man har fået billetten, og man har betalt.
Den type af uhensigtsmæssigheder går bare ikke.
Derfor forventer jeg, at vi ret hurtigt får ordnet i hvert fald strukturen, således at vi kan sige, at nu er strukturen på plads, således at de forskellige aktører kan arbejde fremad.
Jeg vil korte min tale af, for der er jo mange, der har refereret, hvad der i øvrigt står i redegørelsen, så det er der ingen grund til at gentage.